***คริสทีน นักข่าวสาว ฉาวช็อคโลก*** (อังกฤษ: *Christine*) เป็นภาพยนตร์ชีวประวัติ กำกับโดยแอนโตนีโอ แคมโปส เขียนบทและร่วมอำนวยการสร้างโดยเครก ชิโลวิช โดยอิงจากชีวิตบางส่วนของคริสทีน ชับบัค ผู้ประกาศข่าวสาวที่ต้องต่อสู้กับความเครียดและอุปสรรคต่าง ๆ ในหน้าที่การงาน นำแสดงโดยรีเบคกา ฮอลล์, ไมเคิล ซี. ฮอลล์, เทรซี เลตส์และมาเรีย ดิซเซีย ภาพยนตร์ออกฉายรอบปฐมทัศน์ที่งานเทศกาลภาพยนตร์ซันแดนซ์เมื่อวันที่ 23 มกราคม ค.ศ. 2016 ก่อนจะออกฉายในสหรัฐอเมริกา วันที่ 14 ตุลาคม ค.ศ. 2016 และในสหราชอาณาจักร วันที่ 27 มกราคม ค.ศ. 2017

เรื่องย่อ
---------

คริสทีน ชับบัคเป็นผู้ประกาศข่าวสาววัย 29 ปีที่ทำงานที่เมืองแซราโซตา เธอมักจะมีปัญหากับไมเคิล เนลสัน เจ้านายผู้ซึ่งต้องการให้เธอสนใจข่าวอาชญากรรมมากกว่าข่าวทั่วไปที่เธอนำเสนอ ในขณะเดียวกัน คริสทีนตกหลุมรักจอร์จ ปีเตอร์ ไรอัน เพื่อนร่วมงาน ต่อมาคริสตีนมีอาการปวดท้อง เมื่อไปพบแพทย์ เธอพบว่าตัวเองอาจต้องถูกตัดรังไข่ ทำให้โอกาสที่เธอจะมีลูกนั้นลดน้อยลง

เมื่อบ็อบ แอนเดอร์สัน เจ้าของสถานีมาที่สถานีเพื่อเสนอย้ายพนักงานบางส่วนไปทำงานที่เมืองบอลทิมอร์ คริสทีนยอมทำตามคำแนะนำของไมเคิลเพื่อให้ได้รับโอกาสนั้น เธอใช้เครื่องฟังสัญญาณตำรวจเพื่อหาข่าว ถึงแม้ว่าผลงานของเธอจะได้รับคำชื่นชมจากเพื่อนร่วมงาน แต่ไมเคิลกลับบอกเธอว่าข่าวนั้นยังไม่ดีพอ คริสทีนพยายามทำข่าวที่มีเนื้อหาแนวใหม่ แต่ไมเคิลปฏิเสธข่าวนั้นและยังบอกให้นำเสนอข่าวของจีน รีด เพื่อนร่วมงานของเธอแทน ทำให้คริสทีนโมโหและตวาดใส่ไมเคิลต่อหน้าทุกคน

หลังจากลางานกว่าสัปดาห์ คริสทีนกลับไปทำงานและได้รับคำชวนจากจอร์จให้มาทานอาหารเย็น ขณะทานอาหารเย็น คริสทีนบอกจอร์จว่าเธอสร้างกำแพงขึ้นมาเพื่อกันคนอื่น ๆ จอร์จพาเธอไปที่โรงเรียนเก่าที่เขาเคยเรียนแล้วบอกเธอว่าเขาเคยเป็นนักกีฬาแต่ต้องเลิกไปเพราะอาการบาดเจ็บและติดยา เขาพาคริสทีนไปที่โรงยิมที่มีกลุ่มคนที่มารวมตัวกันเพื่อช่วยเหลือคนอื่น ๆ แล้วบอกเธอว่าเขาต้องการช่วยเธอ คริสทีนจับคู่กับหญิงสาวคนหนึ่งและยอมบอกว่าตัวเองยังเป็นสาวบริสุทธิ์ แต่เธออยากมีครอบครัวที่มีความสุข เมื่อจอร์จพาเธอกลับไปส่งที่บ้าน เขาบอกคริสทีนว่าเขากำลังจะย้ายไปทำงานที่บอลทิมอร์ หลังจากจอร์จขับรถออกไป คริสทีนขับรถไปที่บ้านของบ็อบโดยทำทีเป็นว่ารถยางแตก ทั้งสองพูดคุยกันเรื่องการย้ายพนักงาน ทำให้คริสทีนรู้ว่าจอร์จชวนแอนเดรีย ผู้ประกาศข่าวอีกคนไปด้วย แต่ไม่ได้ชวนเธอ

เมื่อกลับมาทำงาน คริสทีนบอกจอร์จว่าเธอขอนำเสนอข่าวซึ่งจอร์จยินยอม คริสทีนอ่านข่าวอาชญากรรมหลายข่าวจนกระทั่งฟุตเทจของข่าวติดขัดทำให้กล้องจับภาพมาที่เธอ คริสทีนประกาศว่าสิ่งที่ผู้ชมจะได้เห็นต่อไปนี้คือความพยายามในการฆ่าตัวตายของเธอ ก่อนจะหยิบปืนขึ้นมายิงตัวเอง ในทีแรกทุกคนคิดว่าเป็นการเล่นตลก แต่เมื่อพบว่าเป็นเรื่องจริง จีนรีบพาคริสทีนส่งโรงพยาบาล ที่นั่นจีนพบกับแม่ของคริสทีนที่ได้ชมภาพเหตุการณ์ดังกล่าวด้วย

คริสทีนเสียชีวิตในที่สุด เมื่อกลับมาบ้านเพียงลำพัง จีนเปิดวิทยุแล้วทานไอศกรีมพร้อมกับร้องเพลงไปด้วย ซึ่งเธอเคยบอกคริสทีนว่านี่เป็นสิ่งที่เธอทำเวลารู้สึกเศร้า

นักแสดง
-------

* รีเบคกา ฮอลล์ รับบท คริสทีน ชับบัค
* ไมเคิล ซี. ฮอลล์ รับบท จอร์จ ปีเตอร์ ไรอัน
* เทรซี เลตส์ รับบท ไมเคิล เนลสัน
* มาเรีย ดิซเซีย รับบท จีน รีด
* เจ. สมิท-แคเมรอน รับบท เพ็ก ชับบัค
* จอห์น คัลลัม รับบท บ็อบ แอนเดอร์สัน
* ทิโมที ไซมอนส์ รับบท สตีฟ เทอร์เนอร์
* คิม ชอว์ รับบท แอนเดรีย เคอร์บี
* มอร์แกน สเปกเตอร์ รับบท นายแพทย์พาร์สันส์

รางวัล
------

*คริสทีน นักข่าวสาว ฉาวช็อคโลก* ได้รับรางวัลชนะเลิศ

* เทศกาลภาพยนตร์นานาชาติชิคาโก สาขา Silver Hugo Award for Best Actress (รีเบกกา ฮอลล์)
* ดอเรียนอะวอดส์ สาขา Unsung Film of the Year
* รางวัลสมาคมนักวิจารณ์ภาพยนตร์สตรี สาขา Courage in Acting

อ้างอิง
-------

1. ↑  "*Christine* (15)". *British Board of Film Classification*. November 28, 2016. สืบค้นเมื่อ November 28, 2016.
2. ↑  "Christine". *Box Office Mojo*. สืบค้นเมื่อ January 11, 2017.
3. ↑  Chang, Justin (December 2, 2015). "Sundance Film Festival Unveils 2016 Competition, Next Films". *Variety*. สืบค้นเมื่อ January 20, 2016.
4. ↑  Phillips, Michael (October 22, 2016). "Rule, Romania: 'Sieranevada,' 'Graduation' win big at Chicago Film Fest". *Chicago Tribune*. สืบค้นเมื่อ October 29, 2016.
5. ↑  Kilday, Gregg (January 12, 2017). "'Moonlight' Leads Gay and Lesbian Entertainment Critics' Dorian Award Nominations". The Hollywood Reporter. สืบค้นเมื่อ January 16, 2017.
6. ↑  "Women Film Critics Circle Nominations: "Hidden Figures," "13th," & More". Women And Hollywood. December 19, 2016. สืบค้นเมื่อ December 15, 2016.

แหล่งข้อมูลอื่น
---------------

* เว็บไซต์ทางการ
* *Christine* ที่อินเทอร์เน็ตมูวีเดตาเบส
* *Christine* ที่ออลมูวี
* *Christine* ที่รอตเทนโทเมโทส์
* *Christine* ที่บ็อกซ์ออฟฟิศโมโจ
* *Christine* ที่เมทาคริติก